NG Kathu » 2014 » November
Gesprek oor Belydenis van Belhar
Written by André. Posted in Nuus, Praat Saam
Die gesprek oor die Belydenis van Belhar het vanaand afgeskop. Ek (Andre de Villiers) het dit baie positief ervaar. Ek bedank al die lidmate wat dit bygewoon het en deelgeneem het. As ek moet opsom, sal ek sê die volgende sake lê op die harte van lidmate:
Lidmate is nie téén mense van ander kleur of ras in ons kerk nie.
Daar is lidmate wat nie probleme met die Belydenis van Belhar het nie en nie sal omgee om dit as 'n vierde belydenis te aanvaar nie.
Daar is lidmate wat nie positief is teenoor die Belydenis van Belhar nie. Die redes is nie soseer dat dit Bybelse onwaarhede bevat nie, maar eerder dat dit die klem laat val op kleur en ras. Daar is onsekerheid of dit nie weer mense sal terugneem na die vorige politieke era nie, terwyl ons juis vorentoe wil beweeg en verby kleur en ras wil kyk.
Daar is by sommige lidmate ongelukkigheid dat daar tans "omgekeerde" onreg plaasvind teen blankes, veral jongmense wat nie werk kry nie vanweë regstellende aksie. Die vraag is of die Belydenis van Belhar ons vandag hiermee kan help? Is dit nie juis 'n belydenis wat in verskillende tye en kontekste onreg aanspreek nie, of was dit net belangrik in die jare '80 toe politiek in SA op 'n rasse-grondslag bedryf is?
Hierdie vrae sal verder opgevolg word en ek nooi lidmate uit om ook hier deel te neem aan die gesprek. Ons sal weer geleenthede reël waar mense vrymoedig hulle gedagtes en gevoelens kan deel, maar intussen hoef die gesprek nie tot stilstand te kom nie. Skryf asseblief jou kommentaar of mening hier.
Ek beklemtoon dat ons uiteindelik hieroor in die gemeente sal moet stem. Beide die gemeente en die Kerkraad sal stem. Dit geld vir alle gemeentes in die land. Dan moet die streeksinodes stem en die Algemene Sinode ook. En vir aanvaarding moet daar 'n twee-derde meerderheid wees wat dit goedkeur.
Praat asseblief saam! Elke mening sal met respek hanteer word. Gebruik die forums wat geskep word sodat jy jou vrae kan vra en jou mening kan gee.
Word deel van die uitreikspan!
10/40 Nooduitreik – Sentraal-Asië 2014/15
Die 10/40 Nooduitreikgroep kon vir 2014 'n totaal van 500 Bybels/Jesusfilms versprei in Sentraal-Asië en is reeds in beplanning vir volgende jaar se uitreik. Daar is 4 provinsies in die 1881-projek vir ons geïdentifiseer waar geen kerke en gelowiges in die gebied is nie. Ons benodig hande en voete vir volgende jaar se uitreik vir doelgerigte verspreiding en gebed, kom wees deel van die groot opdrag: Gaan en maak dissipels van die nasies! As jy wil betrokke raak op enige manier, kontak Susan van der Berg by david1vdb@telkomsa.net of 084 701 0894.